钦定古今图书集成/理学汇编/文学典/第052卷 > 郑虔
## 钦定古今图书集成/理学汇编/文学典/第052卷 > 郑虔

按《唐书文艺传》：“郑虔，郑州荥阳人。天宝初为协律郎，
集缀当世事，著书八十馀篇。有窥其槁者，上书告虔
私撰国史，虔苍黄焚之，坐谪十年，还京师。元宗爱其
才，欲置左右以不事事，更为置广文馆，以虔为博士。
虔闻命，不知广文曹司何在，诉宰相，宰相曰：‘上增国
学，置广文馆，以居贤者，令后世言广文博士自君始，
不亦美乎’！”虔乃就职。久之，雨坏庑舍，有司不复修完，
寓治国子馆，自是遂废。初，虔追绎故书可志者得四
十馀篇，国子司业苏源明名其书为《会粹》。虔善图山
水，好书，常苦无纸，于是慈恩寺贮柿叶数屋，遂往日
取叶肄书，岁久殆遍。尝自写其诗并画以献，帝大署
其尾曰：“郑虔三绝。”迁著作郎。安禄山反，遣张通儒劫
百官置东都，伪授虔水部郎中，因称风缓，求摄市令，
潜以密章达灵武。贼平，与张通、王维并囚宣阳里。三
人者，皆善画，崔圆使绘斋壁，虔等方悸死，即极思祈
解于圆，卒免死。贬台州司户参军事，维止下迁，后数
年卒。虔学长，于地里山川险易，方隅物产，兵戎众寡
无不详。尝为《天宝军》防录，言典事该，诸儒服其善著
书，时号“郑广文。”在官贫约甚，澹如也。杜甫尝赠以诗
曰：“才名四十年，坐客寒无毡。”云有郑相如者，自沧州
来师事虔。虔未之礼，间问何所业，相如曰：“闻孔子称
‘继周者百世可知，仆亦能知之’。”虔骇然即曰：“开元尽
三十年当改元，尽十五年天下乱。贼臣僭位，公当污
伪官，愿守节，可以免。”虔又问：“自谓云何？”答曰：“相如有
官三年，死衢州。”是年及进士第，调信安尉。既三年，虔
询吏部，则相如果死。故虔念其言，终不附贼。

按《云仙杂记》：“郑广文屋室破漏，自下望之，窍如七星。”